text: Betonklodsen er væk - motorvej åbnet
  10 december 2012 kl. 09.17
  Motorvejen ved Hedensted var spærret i fire timer efter, at en lastbil tabte en betonklods på 25 ton. Klodsen lå på tværs af det sydgående spor, og trafikken har været dirigeret væk fra motorvejen.
  Politiet ved ikke, hvad der var årsag til uheldet, som skete kort efter kl. 9. Den bageste blokvogn har ramt autoværnet midt på motorvejen, men det er uvist, hvorfor vogntoget er kommet i slyng. 
  Betonklodsen er 33 meter lang og vejer op mod 25 ton. Et par store kranbiler har flyttet den lange klods ind i nødsporet. Det hele er afmærket forsvarligt - og klodsen vil blive fjernet, når der er mindre trafik.
  
  Trafikken ledes væk
  Politiet fik meldingen om den tabte betonklods klokken 09.06 mandag morgen. Bilister bliver nu dirigeret fra ved Hedensted og på motorvejen igen ved Hornstrup.
  Ved 11-tiden oplyser vagtchef Lars Grønlund til TV SYD, at der er åbnet et spor. Bilerne, som holder i kø på motorvejen ledes forbi uheldsstedet i nødsporet. 
  Motorvejen var fortsat spærret, indtil vejen var ryddet ved 13-tiden. Her blev det sydgående spor åbnet igen.
  